Kievdagi eng xavfli hududlar, AQSh bosh prokurorining kutilmagan tashrifi va Rossiyadan 3 tonna oltin sotib olgan Shveytsariya

Rossiya qo'shinlarining Ukraina hududlariga bostirib kirishi ortidan boshlangan urush 24 fevraldan buyon davom etmoqda. Quyida 21 iyun kuni sodir bo'lgan mojaroga aloqador asosiy yangiliklarni taqdim etamiz.
Shveytsariya 24 fevraldan beri birinchi marta may oyida Rossiyadan 3 tonna oltin sotib oldi
Shveytsariya Rossiya qo'shinlarining Ukrainadagi “maxsus operatsiyasi” boshlanganidan beri birinchi marta Rossiyadan oltin sotib oldi, deb xabar bermoqda “Bloomberg” Federal bojxona va chegara agentligi ma'lumotlariga tayangan holda.
Agentlik ma'lumotlariga ko'ra, may oyida Shveytsariya Rossiyadan 3 tonnadan ortiq oltin import qilgan. Bu may oyida mamlakatga import qilingan umumiy oltin hajmining qariyb 2 foizini tashkil etadi. Import qilingan Rossiya oltinlari mahalliy oltinni qayta ishlash zavodlari uchun mo'ljallangan.
Rossiyadagi Ukraina va Donbassdan kelgan qochqinlar soni 2 million kishidan oshdi
“TASS” huquq-tartibot idoralaridagi manbasiga tayanib, 24 fevraldan keyin Ukraina, Donetsk va Lugansk hududlaridan Rossiyaga kelgan qochqinlarning umumiy soni 2 milliondan ortiq kishini tashkil qilayotganini ma'lum qildi. Ammo BMT ma'lumotlariga qaraganda, 16 iyun holatiga ko'ra, Rossiyaga yuqorida qayd etilgan hududlardan bor-yo'g'i 1 million 230 ming 800 nafar qochqin kelgan.
“Oxirgi ma'lumotlarga ko'ra, Rossiya bilan chegarani 2 milliondan ortiq kishi kesib o'tgan, ulardan 323 ming nafari bolalar. Kelganlarning yarmi Donetsk va Lugansk fuqarolaridir”, — degan “TASS” manbasi.
Kievdagi eng xavfli hududlar ma'lum qilindi
Kievda haligacha borish xavfli bo'lgan bog'lar va maydonlar mavjud. Bu haqda Kiev shahar harbiy boshqarmasi raisining birinchi o'rinbosari Nikolay Povoroznik ma'lum qildi.
Uning so'zlariga ko'ra, poytaxtdagi aksariyat bog'lar va xiyobonlarda portlovchi moddalar bor-yo'qligi tekshirilmoqda. Shu bilan birga, o'rmon zonalari bilan chegaradosh parklar ham xavfli bo'lib qolmoqda.
Uning ta'kidlashicha, xavfli hudud — istirohat bog'i, maydon yoki o'rmon zonasiga kirishdan oldin u yerdan o'tish taqiqlanganligini bildiruvchi ogohlantiruvchi belgilar o'rnatilgan.
AQSh bosh prokurori hech qanday ogohlantirishsiz Ukrainaga tashrif buyurdi
AQSh bosh prokurori Merrik Garlend Ukrainaga kutilmagan tashrif bilan keldi. Bu haqda AQSh Adliya vazirligining jamoatchilik bilan aloqalar bo'yicha direktori Entoni Koli Twitter’da ma'lum qildi.
“E'lon qilinmagan safari chog'ida bosh prokuror Merrik Garlend Ukrainaga tashrif buyurdi va AQSh urush jinoyatlari hamda vahshiyliklarga aloqador shaxslarni aniqlash, ushlash, shuningdek, jinoiy javobgarlikka tortishda yordam berish majburiyatini yana bir bor tasdiqladi”, — deb yozgan Koli o'zining sahifasida.